**Skånekost til hund (og kat)**

Ved mavetarmproblemer (opkast, diarre) er det vigtigt, at maven får noget letfordøjeligt foder at arbejde med, for at slimhinden i mave og tarm kan hele hurtigst muligt.

Skånekost kan købes færdigt som tørfoder og vådfoder, men kan også laves selv, specielt i den akutte fase.

Det er vigtigt at faste hunden de første 24 timer (hvalpe 12 timer) for at give ro til maven. Derefter fodres skånekost i små portioner 4-6 gange dagligt.

**Forslag til hjemmelavet skånekost:**

2/3 dele kogte ris + 1/3 del magert kød, magert fisk eller hytteost.

Ris: Alle typer kan bruges, men alle - også minutris! - skal koges i vand i 2 timer. Den lange kogetid øger fordøjeligheden og skånes derved maven for hårdt arbejde.

Kød: Skal være magert muskelkød, gerne lyst f.eks. kylling/kalkun. Fedtet skæres fra, og kødet koges let, d.v.s. 5-10 minutter. Koges det længere nedsættes fordøjeligheden. Kog ris og kød sammen, det giver smag til risene.

Fisk: Mager fisk f.eks. torsk eller rødspætte. Koges let.

Hytteost: Kan erstatte kogt kød og fisk. Hytteost indeholder let fordøjelige proteiner.

Tilskud af vitaminer og mineraler er ikke nødvendige for så kort en periode.

HUSK FASTE DE FØRSTE 12-24 TIMER.